Krugersdorp-moorde: Sy het glo foto's van lyk op foon | Maroela Media
Krugersdorp-moorde: Sy het glo foto's van lyk op foon
Marcel Steyn (18), wat saam met haar broer en twee ander verdagtes aangekla word in verband met die sogenaamde Krugersdorp-afspraakmoorde, het glo foto's van een van die slagoffers se lyk op haar foon gehad.
Dit is van die skokbesonderhede wat Woensdag in die Roodepoort-landdroshof aan die lig gekom het tydens drie van die vier verdagtes se borgtogaansoeke, berig eNuus.
Marcel, haar broer Le Roux en Christian Kruger (29), se borgtogaansoeke is deur landdros Delize Smith geweier. Die vierde verdagte, Fabian Luff (32), het aangedui hy gaan nie om borgtog aansoek doen nie. Die verdagtes moet weer op 13 Oktober in die hof verskyn.
Marcel het in 'n verklaring, wat aan die hof voorgelees is, gesê sy oefen haar swygreg uit. Sy het beweer sy is in aanhouding deur polisiebeamptes aangerand en sy voel nie veilig nie. Sy het verlede jaar aan die Hoërskool Monument gematrikuleer met ses onderskeidings. Sy het tot haar inhegtenisname ekstra wiskundeklasse vir hoërskoolleerlinge aangebied.
Die polisie beweer foto's van die eiendomsagent Hanle Lategan (52) se lyk is op Marcel se foon gevind. Lategan het op 30 Mei verdwyn nadat sy 'n huis in Krugersdorp aan kliënte sou gaan wys. Skoolkinders het haar liggaam die volgende dag in die veld langs 'n spruit buite Randfontein gevind.
Le Roux het in sy verklaring aangedui hy is werkloos en bly by sy suster. Volgens Le Roux kan hy borgtog van R1 000 bekostig en gaan hy skuld ontken op die aanklagte teen hom.
Kruger het in sy verklaring aangevoer hy het leerprobleme en het net gr. 8 voltooi. Volgens Kruger werk hy as 'n bouer vir sy oupa en verdien R700 per week. Hy het ook gesê hy het geen vorige veroordelings nie en hy beplan om skuld te ontken.
Die verdagtes staan behalwe vir die moord op Lategan ook tereg vir die moord op twee makelaars, Anthony Scholefield (67) en Kevin Mc Alpine (29).
Volgens die polisie word die vier verdagtes ook met twee moorde in die Hartbeespoort-area verbind. Lees alle vorige berigte oor die Krugersdorp-moorde op Maroela Media.
Dokter vas in Limpopo
[Video] Zim-verbod knak Musina-besighede
What????? Nee dit kan nie wees nie, dit is skokkend!!!!!
Sy mag dalk dink dat sy baie slim is (met haar 6 onderskeidings) omdat sy nou iewers gehoor het van 'n swygreg. Sy moet net onthou dat 'n onskuldige persoon nooit of bitter selde sy swygreg sal gebruik. Wanneer jy toelaat dat die staat sy saak teen jou bewys, kan jy nie later besluit (wanneer jy agterkom hoe sterk hulle saak dalk is) nou wil jy nie meer swyg nie. Ek hoop al die naasbestaandes kry geregtigheid en dat die skuldiges vir ewig agter tralies sal wees.
Ek kry rillings tot in my siel as ek van sulke verskriklike onmenslike dade lees. Wat het geword van ons jongmense se integriteit?
Dit staaf maar net weer wat ek sê, kriminele het nie velkleur, ras of stand nie, hulle is wat hulle is. Ek hoop hulle kry die swaarste straf indien hulle skuldig bewys word.
Mense sal benoud raak om afsprake na te kom. Almal besigheidsmense wat net hul plig doen? Almal wat baie intelligent is, is nie engeltjies nie. Soms dink ek eerder 'n baie dom mens sal minder sulke goed uitdink, beplan en suksesvol uitvoer.